Vermiste seuntjie gevindMarco van Staden Sanet Pretorius, Marco se tannie, het aan Maroela Media bevestig dat Marco omstreeks 17:00 gevind is. Sy sê Marco se ma het sy boetie by die skool gaan haal en Marco in sy ouma se sorg gelaat. Toe Marco se ma omstreeks 13:00 tuisgekom het was daar geen spoor van Marco nie. Pretorius sê hulle het onmiddellik na Marco begin soek en op sosiale netwerke vir bystand gevra. Sy sê hulle het ook die polisie gekontak en dat polisiebeamptes kort hierna by die huis aangekom het. Volgens Pretorius het talle gemeenskapslede onmiddellik by die soektog betrokke geraak en is daar orals na Marco gesoek. Marco is omstreeks 17:00 in sy ouma se kamer onder kussings op die bed gevind. “Ons kan nie glo hy het nie wakker geword toe sy ma histeries na hom geroep het nie.” Pretorius het haar dank uitgespreek teenoor almal wat by die soektog betrokke was en vir Marco gebid het.